Predlog SKLEP SVETA o dovoljenju Republiki Litvi, da še naprej uporablja ukrep, ki odstopa od člena 193 Direktive 2006/112/ES o skupnem sistemu davka na dodano vrednost /* COM/2012/0409 final - 2012/0200 (NLE) */





OBRAZLOŽITVENI MEMORANDUM 1. OZADJE PREDLOGA Razlogi za predlog in njegovi cilji V skladu s členom 395 Direktive Sveta 2006/112/ES z dne 28. novembra 2006 o skupnem sistemu davka na dodano vrednost ([1])(v nadaljnjem besedilu: Direktiva o DDV) lahko Svet na predlog Komisije soglasno dovoli katerikoli državi članici, da uporablja posebne ukrepe, ki odstopajo od določb te direktive, za poenostavitev postopka obračunavanja davka ali za preprečevanje nekaterih vrst davčnih utaj ali izogibanja davkom. V dopisu, ki ga je Komisija prejela 8. februarja 2012, je Republika Litva (v nadaljnjem besedilu: Litva) zaprosila za dovoljenje, da še naprej uporablja ukrep, ki odstopa od člena 193 Direktive o DDV. V skladu s členom 395(2) Direktive o DDV je Komisija z dopisom z dne 4. aprila 2012 obvestila druge države članice o zahtevi Litve. Z dopisom z dne 11. aprila 2012 je Komisija uradno obvestila Litvo, da ima vse informacije, ki so potrebne za oceno prošnje. Splošno ozadje Litovska vlada prosi za podaljšanje sedanje uporabe mehanizma obrnjene davčne obveznosti glede dobav lesa in dobav davčnih zavezancev, ki so v postopkih insolventnosti ali prestrukturiranja pod sodnim nadzorom. V Litvi se je pri dobavah lesa izkazalo, da veliko število trgovcev ne izpolnjuje obveznosti. Podjetja v tem sektorju so pogosto majhni preprodajalci in posredniki, ki pogosto izginejo, ne da bi davčnim organom plačali davek, obračunan na dobavo, medtem ko ima kupec veljaven račun za odbitek DDV. Davčni zavezanci, ki so v postopku insolventnosti ali prestrukturiranja pod sodnim nadzorom, davčnim organom pogosto niso plačali DDV, ki so ga prejeli od kupcev. Vendar bi lahko kupec, ki upošteva predpise, še vedno odbil plačani DDV. V okviru mehanizma obrnjene davčne obveznosti je kupec (če je davčni zavezanec) z odstopanjem od splošnega pravila iz člena 193 Direktive o DDV dolžan plačati DDV na domače transakcije. To odstopanje je bilo prvotno odobreno z Odločbo Sveta 2006/388/ES z dne 15. maja 2006 ([2]) (vključevala je tudi dobave odpadkov in ostankov železa ter gradbena dela, ki jih zdaj zajema člen 199 Direktive o DDV). Uporaba odstopanja za dobave lesa in dobave davčnih zavezancev, ki so v postopkih insolventnosti ali prestrukturiranja pod sodnim nadzorom, je bila podaljšana z Izvedbenim sklepom Sveta 2010/99/EU z dne 16. februarja 2010 ([3]). Komisija meni, da so razmere, na katerih je temeljilo prvotno odstopanje, še vedno prisotne. Litva trdi, da se je na podlagi rezultatov davčnih preiskav odstopanje izkazalo za učinkovito pri dobavi lesa in dobavi davčnih zavezancev, ki so v postopkih insolventnosti ali prestrukturiranja pod sodnim nadzorom. Odstopanje bi bilo zato treba odobriti za dodatno omejeno obdobje. Če bi Litva razmišljala o dodatnem podaljšanju odstopanja po letu 2015, bi morala do 1. aprila 2015 predložiti Komisiji ocenjevalno poročilo skupaj s prošnjo za podaljšanje. Veljavne določbe na področju, na katero se nanaša predlog Podobna odstopanja v zvezi s členom 193 Direktive o DDV so bila odobrena drugim državam članicam. Usklajenost z drugimi politikami in cilji Unije Se ne uporablja. 2. REZULTATI POSVETOVANJ Z ZAINTERESIRANIMI STRANMI IN OCEN UČINKA Posvetovanje z zainteresiranimi stranmi Ni relevantno. Zbiranje in uporaba strokovnih mnenj Strokovno mnenje ni bilo potrebno. Ocena učinka Namen predloga za sklep Sveta je poenostavitev postopka za obračunavanje davka ter boj proti davčnim utajam pri plačevanju DDV-ja in izogibanju plačila davkov ter ima zato potencialno pozitiven ekonomski učinek. Učinek bo zaradi majhnega obsega odstopanja v vsakem primeru omejen. 3. PRAVNI ELEMENTI PREDLOGA Povzetek predlaganih ukrepov Sklep dovoljuje Litvi, da še naprej uporablja ukrep, ki odstopa od člena 193 Direktive o DDV, glede uporabe mehanizma obrnjene davčne obveznosti za dobave lesa ter dobave blaga in storitev podjetij v postopkih insolventnosti ali prestrukturiranja pod sodnim nadzorom. Pravna podlaga Člen 395 Direktive o DDV. Načelo subsidiarnosti V skladu s členom 395 Direktive o DDV mora država članica, ki želi uvesti ukrep, ki odstopa od navedene direktive, pridobiti dovoljenje Sveta v obliki sklepa. Predlog je torej v skladu z načelom subsidiarnosti. Načelo sorazmernosti Predlog je skladen z načelom sorazmernosti iz naslednjih razlogov. Ta sklep zadeva dovoljenje, odobreno državi članici na njeno zahtevo, in ne pomeni nobene obveznosti. Zaradi omejenega obsega odstopanja je posebni ukrep sorazmeren z želenim ciljem. Izbira instrumentov V skladu s členom 395 Direktive o DDV lahko samo Svet na predlog Komisije soglasno odobri odstopanje od skupnih predpisov o DDV. Sklep Sveta je najprimernejši instrument, ker je lahko naslovljen na posamezne države članice. 4. PRORAČUNSKE POSLEDICE Predlog ne vpliva na proračun EU. 5. NEOBVEZNI ELEMENTI Klavzula o pregledu/reviziji/časovni omejitvi veljavnosti Predlog vključuje določbo o prenehanju veljavnosti. 2012/0200 (NLE) Predlog SKLEP SVETA o dovoljenju Republiki Litvi, da še naprej uporablja ukrep, ki odstopa od člena 193 Direktive 2006/112/ES o skupnem sistemu davka na dodano vrednost SVET EVROPSKE UNIJE JE – ob upoštevanju Pogodbe o delovanju Evropske unije, zlasti člena 291(2) Pogodbe, ob upoštevanju Direktive Sveta 2006/112/ES z dne 28. novembra 2006 o skupnem sistemu davka na dodano vrednost (DDV) ([4]) in zlasti člena 395(1) Direktive, ob upoštevanju predloga Evropske komisije, ob upoštevanju naslednjega: (1) V dopisu, ki ga je Komisija prejela 8. februarja 2012, je Republika Litva (v nadaljnjem besedilu: Litva) zaprosila za dovoljenje, da še naprej uporablja ukrep, ki odstopa od določb Direktive 2006/112/ES, o tem, katera oseba mora davčnim organom plačati davek na dodano vrednost (DDV). (2) V skladu s členom 395(2) Direktive 2006/112/ES je Komisija z dopisom z dne 4. aprila 2012 obvestila druge države članice o prošnji Litve. Komisija je z dopisom z dne 11. aprila 2012 obvestila Litvo, da ima na voljo vse informacije, potrebne za presojo prošnje. (3) Z Odločbo Sveta 2006/388/ES z dne 15. maja 2006 o dovoljenju Republiki Litvi, da uporabi ukrep z odstopanjem od člena 21 Šeste direktive 77/388/EGS o usklajevanju zakonodaje držav članic o prometnih davkih ([5]), je bila Litva med drugim pooblaščena, da pri dobavi blaga in storitev v primeru postopkov insolventnosti ali prestrukturiranja pod sodnim nadzorom in pri dobavi lesa določi, da je DDV dolžan plačati prejemnik. (4) Z Izvedbenim sklepom Sveta 2010/99/EU z dne 16. februarja 2010 o dovoljenju Republiki Litvi, da še naprej uporablja ukrep, ki odstopa od člena 193 Direktive 2006/112/ES o skupnem sistemu davka na dodano vrednost ([6]), se je uporaba navedenega odstopanja podaljšala. (5) Davčne preiskave in analiza, ki so jo izvedli litovski davčni organi, so pokazale učinkovitost zadevnega odstopanja. (6) Komisija meni, da se pravne in dejanske razmere, ki so upravičevale sedanjo uporabo zadevnega odstopanja, niso spremenile in so še vedno prisotne. Litvi bi bilo zato treba dovoliti, da uporablja odstopanje v dodatnem omejenem obdobju. (7) Če bi Litva razmišljala o dodatnem podaljšanju odstopanja po letu 2015, bi morala do 1. aprila 2015 predložiti Komisiji ocenjevalno poročilo skupaj s prošnjo za podaljšanje. (8) Odstopanje ne bo imelo negativnih učinkov na lastna sredstva Evropske unije, pridobljena iz DDV – SPREJEL NASLEDNJI SKLEP: Člen 1 Člen 2 Sklepa 2010/99/EU se nadomesti z naslednjim: „Člen 2 Ta sklep začne veljati z dnem, ko je naslovnik o njem uradno obveščen. Uporablja se od 1. januarja 2013 do 31. decembra 2015. Vsaka prošnja za podaljšanje odstopanja, ki je določeno v tem sklepu, se predloži Komisiji najpozneje do 1. aprila 2015 in jo spremlja poročilo, ki vsebuje pregled uporabe tega odstopanja.“ Člen 2 Ta sklep je naslovljen na Republiko Litvo. V Bruslju, Za Svet Predsednik [1] UL L 347, 11.12.2006, str. 1. [2] UL L 150, 3.6.2006, str. 13–14. [3] UL L 45, 20.2.2010, str. 10–11. [4] UL L 347, 11.12.2006, str. 1. [5] UL L 150, 3.6.2006, str. 13–14. [6] UL L 45, 20.2.2010, str. 10–11.